2022. gada 5. februārī

K. Aparjods un G. Bērziņš pēc pirmās sacensību dienas TOP 6

Sestdien, 5. februārī XXIV Ziemas olimpiskās spēles kamaniņu sportā iesākās ar vīriešu sacensībām, aizvadot pirmo un otro sacensību braucienu. Pēc pirmajiem diviem braucieniem K. Aparjods un G. Bērziņš labāko sešiniekā.

Olimpiskā Jaņcinas ledus trase šobrīd ir garākā mākslīgā ledus trase pasaulē. Tai ir 16 virāžas, kas sastāda 1615 metrus. Tā arī ir vismodernākā trase, kurai ir unikāls raksturs. Tā ir pilnībā pārklāta ar jumta segumu, pa kuru var pārvietoties. Trases garie izliekumi ar īpaši sekliem līknes leņķiem, nelielu kontakta spiedienu un dažiem slīpumiem daudziem sportistiem prasa augstas pielāgošanās prasmes.

Pekinas Ziemas olimpiskajās spēlēs pavisam kopā piedalīsies 106 kamaniņu sportisti no 26 nācijām. Vīriešu konkurencē par Olimpiskajām medaļām cīnās 34 sportisti no 21 valsts. Itālis Kevins Fišnallers sacensībās nepiedalījās Covid-19 pozitīva rezultāta dēļ.

Pirmajā sacensību braucienā Kristers Aparjods trasē devās ar trešo kārtas numuru, Gints Bērziņš – septīto, bet Artūrs Dārznieks – 23.

Pirmajā braucienā Kristers Aparjods kļūdījās trases lejas daļā, pieskaroties trases apmalei, un pirmajā braucienā uzrādīja ceturto ātrāko laiku, no trešajā vietā esošā itāļa Dominika Fišnallera atpaliekot vien 0.003 sekundes.

Pirmā brauciena līderis – vācietis Johaness Ludvigs, kurš, finišējot 57.063 sekundēs, uzstādīja jaunu treses rekordu. Otrais – austrietis Volfgangs Kindls, kas līderim piekāpās par 0.047 sekundēm.

Gints Bērziņš pirmo braucienu veica labi, bez redzamām kļūdām uzrādot gan labu ātrumu trasē, gan finišējot 57.414 sekundēs un ierindojoties septītajā pozīcijā.

Neveiksmīgs sacensību pirmais brauciens izvērtās Artūram Dārzniekam, kurš trases lejas daļā, pieskaroties trases apmalei, kļūdu virknējuma rezultātā teju piedzīvoja kritienu, kas, sasniedzot finiša līniju, ļāva izcīnīt 17. vietu.

Otrajā braucienā Kristers Aparjods trases lejas daļā pieļāva kļūdu virknējumu, kas divu braucienu summā ļāva ierindoties piektajā vietā.

Gints Bērziņš otrajā braucienā trases lejas daļā pieļāva nelielu kļūdu, kas netraucēja jaunajam sportistam pakāpties par vienu vietu augšup un divu braucienu summā ierindoties tūlīt aiz K. Aparjoda, sestajā vietā.

Artūram Dārzniekam arī otrais brauciens neizdevās veiksmīgs – kļūda jau trases augšdaļā un divu braucienu summā 22. pozīcija.

Pēc pirmajiem diviem braucieniem līderis – Vācijas sportists Johaness Ludvigs. Ludvigam piekāpjoties par 0.039 sekundēm, otrajā vietā – austrietis Volfgangs Kindls. Savukārt trešajā pozīcijā itālis Dominiks Fišnallers.

“*Divi puiši labāko sešiniekā – piektā un sestā vieta. Nav slikti, bet, ja paskatās braucienus, protams, ka ir daudz ko uzlabot gan Kristeram, gan Gintam. Pozitīvā ziņa ir tā, ka kamanas slīd labi arī ar kļūdainiem barucieniem, sevišķi, otrais brauciens, kas bija abiem diviem puišiem. Neesam nekur tālu no labāko trijnieka. Ir jāizanalizē kļūdas. Jāpaņem pozitīvais no šodienas. Negatīvais jānoliek malā un ar vēsu prātu rīt jānobrauc labi braucieni. Ir iespēja pacīnīties par augstākām vietām. Artūram nesanāca abi braucieni. Otrajā braucienā bija kļūdas jau trases augšdaļā. Skaidrs, ka ar tādām kļūdām labu rezultātu finišā sagaidīt nevar. Domāju, ka Artūrs saņemsies un sakoncentrēsies uz rītdienu un parādīts cik labi viņš var nobraukt*,” stāsta Latvijas izlases menedžeris Kristaps Mauriņš.

Svētdien, 6. februārī tiks noskaidroti XXIV Ziemas olimpisko spēļu laureāti kamaniņu sporta vīriešu konkurencē.

*XXIV Ziemas olimpisko spēļu vīriešu vienvietīgo kamanu rezultāti pēc pirmajiem diviem braucieniem*

|  |  |  |  |
| --- | --- | --- | --- |
| Vieta | Sportists | Valsts | Rezultāts |
| 1. | Johaness Ludvigs | Vācija | 1:54.501 |
| 2. | Volfgangs Kindls | Austrija | +0.039 |
| 3. | Dominiks Fišnallers | Itālija | +0.304 |
| 5. | Kristers Aparjods | Latvija | +0.460 |
| 6. | Gints Bērziņš | Latvija | +0.622 |
| 22. | Artūrs Dārznieks | Latvija | +3.035 |

Latvijas Nacionālās kamaniņu sporta izlases startiem seko līdzi tiešraidē Latvijas Televīzijas septītajā kanālā (LTV7).

Svētdiena, 6. februāris

13.25 3. brauciens - vīrieši

15.10 4. brauciens - vīrieši

Informāciju sagatavoja:

Ieva Ose

LKSF sabiedrisko attiecību speciāliste

Tel. +371 282 66 456